पटना : पटना विश्वविद्यालय मे 28 साल बाद भेल छात्रसंघ चुनाव मे अध्यक्ष पद पर अखिल भारतीय विद्यार्थी परिषद क आशीष सिन्हा कब्जा जमा लेलथि अछि। देर राति घोषित परिणाम मे ओ अपन निकटतम प्रतिद्वंद्वी आइसा क दिव्या गौतम कए 168 मत स हरा देलथि। उपाध्यक्ष पद पर एआइएसएफ क अंशुमान एबीवीपी क अभिषेक कए 79 आ कोषाध्यक्ष पद पर राजद क अभिषेक गुप्ता एआइएसएफ क संजीत कए 294 मत स पराजित केलथि। अंतिम राउंड क मतगणना क बाद महासचिव पद पर एआइएसएफ क अंशु कुमारी अपन प्रतिद्वंद्वी दानिश करीम स आ सचिव पद पर जदयू क अनुप्रिया अपन निकटतम प्रतिद्वंद्वी पर जीत दर्ज क लेलथि। हालांकि चुनाव परिणाम क आधिकारिक घोषणा भोर मे भेल। देर राति तक चलल मतगणना मे लगातार ऊपर नीचा क खेल चलैत रहल। अध्यक्ष पद लेल कखनो विद्यार्थी परिषद क प्रत्याशी आशीष त कखनो आइसा क दिव्या गौतम आगू पाछु होइत रहलथि। अंतिम समय तक अध्यक्ष पद क उम्मीदवारी लेल जतए शह-मात क खेल चलैत रहल ओतहि आन पद पर एआइएसएफ क प्रत्याशी आसानी स अपन कब्जा जमा लेलथि। कोषाध्यक्ष पद आ सचिव पद पर राजद आ जदयू पहिल बेर कब्जा केलक। जखनकि एक्जीक्यूटिव पद क सातटा सीट पर एआइएसएफ अपन कब्जा जमा चुकल अछि।
 मगध महिला कॉलेज मे बनल मतगणना केन्द्र क भीतर भले मतगणना काज शांतिपूर्ण माहौल मे चलल मुदा बाहर दूनू दल क कार्यकर्ता अपन अपन झंडा क संग प्रत्याशी क पक्ष मे नारा बुलंद क रहल छलाह। छात्र संघ चुनाव क परिणाम राति आठ बजे क बाद स प्राप्त हुए लागल छल। राति नौ बजे तक कॉलेज क कार्यकारिणी सदस्य क घोषणा कैल जा चुकल छल। करीब नौ बजे राति तक दसटा कॉलेज आ चारिटा पीजी कोर्स क कार्यकारिणी सदस्य क घोषणा भ गेल छल। राकेश कुमार कए आर्ट कॉलेज, पूजा कुमारी कए वाणिज्य कॉलेज, हिमांशु कुमार यादव कए लॉ कॉलेज, विजय कुमार यादव आ रितीक राज कए पटना कॉलेज, अमरिकेश कुमार गुलशन आ निखिल चक्रवर्ती कए बीएन कॉलेज, अभिषेक कुमार आ कुमार अभिषेक कए साइंस कॉलेज, पल्लवी आ अनुष्का आर्या कए मगध महिला कॉलेज, अमृता आ नैन्सी कए पटना वीमेंस कॉलेज क कार्यकारिणी सदस्य घोषित कैल गेल। पीजी कोर्स मे मानवीकी लेल रमेश कुमार, समाज शास्त्र लेल राम कुमार सिंह, साइंस लेल रवि कुमार आ एजुकेशन, लॉ आ कॉमर्स लेल विद्यानंद कुमार कए कार्यकारिणी सदस्य चुनल गेल। एकर अलावा पटना ट्रेनिंग कॉलेज क दीप नारायण श्रवण आ वीमेंस ट्रेनिंग कॉलेज क प्रियंका सिन्हा निर्विरोध कार्यकारिणी सदस्य निर्वाचित भेल छलथि। 